EELNÕU

15.07.2025

**Kriminaalmenetluse seadustiku, kriminaalmenetluse seadustiku rakendamise seaduse ning politsei ja piirivalve seaduse muutmise seadus (teabevahetus Euroopa Liidu liikmesriikide vahel ja Europoliga)**

**§ 1. Kriminaalmenetluse seadustiku muutmine**

Kriminaalmenetluse seadustikus tehakse järgmised muudatused:

**1)** seaduse 19. peatüki 8. jao 9. jaotis tunnistatakse kehtetuks;

**2)** seaduse 19. peatüki 8. jagu täiendatakse 10. jaotisega järgmises sõnastuses:

„**10. jaotis**

**Teabevahetus Euroopa Liidu liikmesriikide vahel ja Europoliga**

**1. alljaotis**

**Teabevahetuse** **üldnõuded**

**§ 50885. Teabevahetuse korraldus**

(1) Kuritegude avastamiseks, tõkestamiseks ja menetlemiseks vahetavad käesoleva seadustiku § 50886 lõikes 1 nimetatud ühtne kontaktpunkt ja uurimisasutus teavet:

1) teise Euroopa Liidu liikmesriigi (edaspidi käesolevas jaotises *liikmesriik*) ühtse kontaktpunktiga;

2) teise liikmesriigi politsei-, tolli- või muu asutusega, kes on liikmesriigisisese õiguse kohaselt volitatud ja pädev kasutama riiklikku sundi kuriteo avastamiseks, tõkestamiseks või menetlemiseks (edaspidi käesolevas jaotises *õiguskaitseasutus*);

3) Euroopa Liidu Õiguskaitsekoostöö Ametiga (edaspidi *Europol*).

(2) Teave käesoleva jaotise tähenduses on andmed füüsilise või juriidilise isiku või asjaolu kohta, mis on vajalikud uurimis- või õiguskaitseasutusele, et avastada, tõkestada või menetleda kuritegu, sealhulgas andmed, mis on kogutud jälitustoiminguga või salajases koostöös.

(3) Teavet vahetatakse ööpäev ringi ühtse kontaktpunkti kaudu.

(4) Uurimisasutus võib vahetada iseseisvalt teavet oma pädevuse piires, järgides käesolevas jaotises ühtsele kontaktpunktile sätestatud nõudeid.

(5) Teavet vahetatakse järgmistel viisidel:

1) teabetaotluse alusel;

2) omal algatusel.

(6) Teavet vahetatakse inglise keeles.

**§ 50886. Ühtne kontaktpunkt**

(1) Ühtne kontaktpunkt on Politsei- ja Piirivalveamet.

(2) Ühtse kontaktpunkti töös osalevad:

1) iga uurimisasutuse esindaja;

2) Europoli riiklik üksus;

3) riiklik SIRENE büroo;

4) Rahvusvahelise Kriminaalpolitsei Organisatsiooni (Interpol) riiklik keskbüroo.

**§ 50887. Teabevahetuskanal**

(1) Teavet vahetatakse Europoli turvalises teabevahetusvõrgus (edaspidi *SIENA*).

(2) Ühtne kontaktpunkt ja uurimisasutus on SIENA-ga otse ühendatud, sealhulgas mobiilseadme kaudu.

(3) Ühtne kontaktpunkt ja uurimisasutus ei pea kasutama SIENA-t järgmistel juhtudel:

1) teabetaotluse kiireloomulisus eeldab ajutiselt teise teabevahetuskanali kasutamist;

2) SIENA-t ei ole võimalik ootamatu takistuse tõttu kasutada;

3) teavet vahetatakse Euroopa Liidu välise riigi või rahvusvahelise organisatsiooniga või on alust arvata, et seda on vaja hiljem teha,sealhulgas Rahvusvahelise Kriminaalpolitsei Organisatsiooni (Interpol) kaudu.

(4) Käesoleva paragrahvi lõikes 3 sätestatud juhul registreeritakse teabevahetus SIENA-s inglise keeles esimesel võimalusel.

**§ 50888. Teabeedastuse tingimused**

(1) Ühtne kontaktpunkt ja uurimisasutus edastavad teise liikmesriigi ühtsele kontaktpunktile ja õiguskaitseasutusele ning Europolile teavet järgmiselt:

1) otse juurdepääsetav teave – andmekogu andmed, millele on ühtsel kontaktpunktil või uurimisasutusel juurdepääs;

2) kaudselt juurdepääsetav teave – teave, mille ühtne kontaktpunkt või uurimisasutus võib saada riikliku sunnita teiselt ametiasutuselt või füüsiliselt või juriidiliselt isikult.

(2) Teavet edastatakse samadel tingimustel ja ulatuses nagu riigisiseses teabeedastuses.

(3) Kaudselt juurdepääsetava teabe saamisele ei kohaldata käesoleva seadustiku § 215.

(4) Kui teabeedastuseks peab olema käesoleva seadustiku § 214 kohaselt prokuratuuri luba või kohtumenetluse andmete korral kohtu luba (edaspidi koos *teabevahetusluba*), tagab prokuratuur või kohus selle taotluse lahendamise ööpäev ringi.

**§ 50889. Teabekasutuse tingimused**

(1) Teise liikmesriigi ühtselt kontaktpunktilt või õiguskaitseasutuselt saadud teavet võib kasutada, sealhulgas kohtumenetluses tõendina, selle liikmesriigi nõusolekul ja tingimustel.

(2) Euroopa Liidu väliselt riigilt saadud teavet võib edastada teisele liikmesriigile, Europolile või rahvusvahelisele organisatsioonile Euroopa Liidu välise riigi nõusolekul ja tingimustel.

**2. alljaotis**

**Teabetaotlusele vastamine**

**§ 50890. Teabetaotlusele vastamine**

(1) Ühtne kontaktpunkt vastab teise liikmesriigi ühtse kontaktpunkti või õiguskaitseasutuse teabetaotlusele või edastab selle vastamiseks uurimisasutusele.

(2) Enne teabetaotlusele vastamist või selle uurimisasutusele vastamiseks edastamist kontrollib ühtne kontaktpunkt, kas:

1) taotlus vastab käesoleva seadustiku § 50895 nõuetele;

2) esineb käesoleva seadustiku § 50891 lõikes 1 sätestatud keeldumise alus.

(3) Kui teabetaotlus ei vasta käesoleva seadustiku § 50895 nõuetele, teavitab ühtne kontaktpunkt sellest viivitamata teise liikmesriigi ühtset kontaktpunkti või õiguskaitseasutust ja:

1) selgitab, mis puudused taotluses esinevad, ja palub need kõrvaldada;

2) selgitab, et puuduste kõrvaldamata jätmise korral keeldutakse käesoleva seadustiku § 50891 lõike 1 punkti 5 alusel teabeedastusest.

(4) Kui käesoleva seadustiku § 50891 lõikes 1 sätestatud keeldumise aluse esinemise kontrollis on vaja teabetaotluse kohta selgitusi või täpsustusi, palub ühtne kontaktpunkt neid teise liikmesriigi ühtselt kontaktpunktilt või õiguskaitseasutuselt viivitamata.

(5) Kui ühtne kontaktpunkt edastab teabetaotluse vastamiseks uurimisasutusele, siis uurimisasutus:

1) edastab teabe viivitamata ühtsele kontaktpunktile, kes edastab taotluse vastuse teise liikmesriigi ühtsele kontaktpunktile või õiguskaitseasutusele, või

2) vastab taotlusele oma pädevuse piires iseseisvalt käesoleva seaduse §-s 50892 sätestatud tähtajal.

**§ 50891.** **Teabeedastusest keeldumine**

(1) Teabeedastusest keeldutakse, kui esineb vähemalt üks järgmistest alustest:

1) taotletakse teavet kuriteo kohta, mille eest karistatakse karistusseadustiku kohaselt kuni üheaastase vangistusega;

2) taotletakse teavet teo kohta, mis ei ole karistusseadustiku kohaselt kuritegu;

3) taotletakse teavet, mis on ebaõige, mittetäielik või aegunud;

4) taotletakse teavet, mis on saadud riigilt, kes ei ole andnud selle edastamiseks nõusolekut;

5) taotlus ei vasta käesoleva seadustiku § 50895 nõuetele ja teise liikmesriigi ühtne kontaktpunkt või õiguskaitseasutus ei kõrvalda puudusi;

6) taotlusele vastamiseks on vaja teabevahetusluba, aga prokuratuur või kohus on selle andmisest keeldunud;

7) teabevahetus kahjustaks põhjendamatult juriidilise isiku seadusega kaitstud olulisi huve;

8) teabevahetus oleks vastuolus riiklike julgeolekuhuvidega või kahjustaks neid;

9) teabevahetus on selle eesmärki arvestades ebaproportsionaalne;

10) teabevahetus seaks ohtu isiku turvalisuse;

11) teabevahetus võiks märkimisväärselt kahjustada käimasolevat kriminaalmenetlust;

12) ühtsel kontaktpunktil ja uurimisasutusel ei ole taotletud teabele juurdepääsu.

(2) Kui käesoleva paragrahvi lõikes 1 sätestatud keeldumise alus kehtib üksnes teabetaotluse osa kohta, keeldutakse üksnes selles osas taotletud teabe edastamisest.

(3) Teabeedastusest keeldumise korral selgitatakse teabetaotluse vastuses käesoleva paragrahvi lõikes 1 sätestatud keeldumise alust.

**§ 50892.** **Teabetaotlusele vastamise tähtaeg**

(1) Teabetaotlusele vastatakse viivitamata, kuid hiljemalt seitse päeva pärast selle ühtsele kontaktpunktile saabumist.

(2) Kui teabetaotlus on kiireloomuline, vastatakse sellele viivitamata, kuid hiljemalt:

1) kaheksa tundi pärast taotluse ühtsele kontaktpunktile saabumist, kui taotletakse otse juurdepääsetavat teavet;

2) kolm päeva pärast taotluse ühtsele kontaktpunktile saabumist, kui taotletakse kaudselt juurdepääsetavat teavet.

(3) Teabetaotlus on kiireloomuline, kui teise liikmesriigi ühtne kontaktpunkt või õiguskaitseasutus on selle nii määratlenud ja põhjendanud seda järgmiselt:

1) teave on hädavajalik, et selgitada välja või tõrjuda vahetu suur oht Eesti või teise liikmesriigi avalikule korrale;

2) teave on vajalik, et selgitada välja või tõrjuda vahetu oht isiku elule või kehalisele puutumatusele;

3) teave on vajalik, et võtta teises liikmesriigis vastu otsus kohaldada meedet, millega võetakse isikult vabadus;

4) teave kaotab ajakohasuse, kui seda kiiresti ei edastata.

(4) Käesoleva paragrahvi lõikes 1 või 2 sätestatud tähtaja kulgemine peatub ajaks, kui:

1) teise liikmesriigi ühtne kontaktpunkt või õiguskaitseasutus kõrvaldab oma teabetaotluse puudusi, mille kõrvaldamata jätmise korral keeldutaks käesoleva seadustiku § 50891 lõike 1 punkti 5 alusel teabeedastusest;

2) teise liikmesriigi ühtne kontaktpunkt või õiguskaitseasutus annab oma teabetaotluse kohta selgitusi või täpsustusi;

3) prokuratuur või kohus lahendab teabevahetusloa taotlust.

(5) Kui käesoleva paragrahvi lõikes 1 või 2 sätestatud tähtaja kulgemine peatub, teavitatakse teise liikmesriigi ühtset kontaktpunkti või õiguskaitseasutust viivituse eeldatavast kestusest ja põhjusest.

**§ 50893. Teabetaotluse vastuse koopia edastamine**

(1) Kui teabetaotluse vastus edastatakse teise liikmesriigi õiguskaitseasutusele, edastatakse samal ajal selle liikmesriigi ühtsele kontaktpunktile vastuse koopia.

(2) Kui uurimisasutus vastab oma pädevuse piires iseseisvalt teise liikmesriigi ühtse kontaktpunkti või õiguskaitseasutuse teabetaotlusele, edastab ta samal ajal ühtsele kontaktpunktile vastuse koopia.

(3) Teabetaotluse vastuse koopiat ei pea käesoleva paragrahvi lõigete 1 ja 2 alusel edastama, kui:

1) see seaks ohtu isiku turvalisuse;

2) see võiks märkimisväärselt kahjustada käimasolevat kriminaalmenetlust või

3) teavet vahetatakse terrorikuriteo kohta, mis ei hõlma hädaolukorra lahendamist.

**3. alljaotis**

**Teabetaotluse esitamine**

**§ 50894. Teabetaotluse esitamine**

(1) Kui uurimisasutusel on põhjendatud alus arvata, et teise liikmesriigi õiguskaitseasutusel on teavet, mis võib aidata avastada, tõkestada või menetleda kuritegu, võib ta:

1) esitada ühtsele kontaktpunktile teabetaotluse või

2) esitada oma pädevuse piires iseseisvalt teise liikmesriigi ühtsele kontaktpunktile või õiguskaitseasutusele teabetaotluse.

(2) Ühtne kontaktpunkt kontrollib uurimisasutuse esitatud teabetaotluse vastavust käesoleva seadustiku § 50895 nõuetele ja kõrvaldab vajaduse korral selle puudused ning esitab taotluse teise liikmesriigi ühtsele kontaktpunktile või õiguskaitseasutusele.

(3) Teabetaotluse koopia edastamisele kohaldatakse käesoleva seadustiku § 50893.

**§ 50895. Nõuded teabetaotlusele**

Teabetaotluses esitatakse järgmised andmed:

1) taotletava teabe kirjeldus;

2) teabe taotlemise põhjus, sealhulgas asjaolud ja viide kuriteole, mille kohta teavet taotletakse;

3) seos teabe taotlemise põhjuse ja isiku vahel, kelle kohta teavet taotletakse;

4) teabe kasutamise eesmärk;

5) põhjendus, miks eeldatakse, et teise liikmesriigi ühtsel kontaktpunktil või õiguskaitseasutusel on teabele juurdepääs;

6) kiireloomulise taotluse korral selle põhjendus käesoleva seadustiku § 50892 lõike 3 kohaselt;

7) piirang teabe kasutamisele muul eesmärgil kui see, milleks seda taotletakse.

**4. alljaotis**

**Omaalgatuslik teabeedastus**

**§ 50896. Omaalgatuslik teabeedastus**

(1) Ühtne kontaktpunkt ja uurimisasutus peavad edastama teise liikmesriigi ühtsele kontaktpunktile või õiguskaitseasutusele omal algatusel teavet käesoleva seadustiku § 4896 lõikes 1 nimetatud kuriteo kohta, välja arvatud juhul, kui esineb § 50891 lõike 1 punktis 6, 7, 8, 10 või 11 sätestatud keeldumise alus.

(2) Ühtne kontaktpunkt ja uurimisasutus võivad edastada teise liikmesriigi ühtsele kontaktpunktile või õiguskaitseasutusele omal algatusel käesoleva paragrahvi lõikes 1 nimetamata teavet, mis võib aidata avastada, tõkestada või menetleda kuritegu, välja arvatud juhul, kui esineb käesoleva seadustiku § 50891 lõike 1 punktides 7–11 sätestatud keeldumise alus.

(3) Teabe koopia edastamisele kohaldatakse käesoleva seadustiku § 50893.

**5. alljaotis**

**Teabeedastus Europolile**

**§ 50897. Teabeedastus Europolile**

(1) Kui vahetatakse teavet kuriteo kohta, mille menetlemise toetamine on Euroopa Parlamendi ja nõukogu määruse (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.05.2016, lk 53–114), artikli 3 kohaselt Europoli eesmärk, hindavad ühtne kontaktpunkt ja uurimisasutus igal üksikjuhul kooskõlas sama määruse artikli 7 lõikega 7, kas edastada teabetaotluse või selle vastuse või omaalgatusliku teabeedastuse korral teabe koopia Europolile.

(2) Enne Europolile teabetaotluse või selle vastuse või omaalgatusliku teabeedastuse korral teabe koopia edastamist määrab ühtne kontaktpunkt või uurimisasutus Euroopa Parlamendi ja nõukogu määruse (EL) 2016/794 artikli 19 kohaselt kindlaks:

1) teabe töötlemise eesmärgi;

2) vajaduse korral teabe töötlemise piirangu.“;

**3)** seaduse normitehnilisest märkusest jäetakse välja tekstiosa „nõukogu 29. detsembri 2006. a raamotsus 2006/960/JSK Euroopa Liidu liikmesriikide õiguskaitseasutuste vahelise teabe ja jälitusteabe vahetamise lihtsustamise kohta (ELT L 386, 29.12.2006, lk 89–100);“;

**4)** seaduse normitehnilist märkust täiendatakse tekstiosaga „Euroopa Parlamendi ja nõukogu direktiiv (EL) 2023/977, mis käsitleb liikmesriikide õiguskaitseasutuste vahelist teabevahetust ja millega tunnistatakse kehtetuks nõukogu raamotsus 2006/960/JSK (ELT L 134, 22.05.2023, lk 1–24).“.

**§ 2. Kriminaalmenetluse seadustiku rakendamise seaduse täiendamine**

Kriminaalmenetluse seadustiku rakendamise seadust täiendatakse §-ga 259 järgmises sõnastuses:

„**§ 259. Kriminaalmenetluse seadustiku § 50887 kohaldamine**

Kuni 2027. aasta 12. juunini kohaldatakse kriminaalmenetluse seadustiku §-s 50887 sätestatud teabevahetuskanali nõudeid üksnes uurimisasutusele, mis on otse ühendatud Euroopa Liidu Õiguskaitsekoostöö Ameti turvalise teabevahetusvõrguga.“.

**§ 3. Politsei ja piirivalve seaduse muutmine**

Politsei ja piirivalve seaduses tehakse järgmised muudatused:

**1)** paragrahvi 252 lõike 6 punktis 2 asendatakse sõna „Politseiamet“ sõnadega „Liidu Õiguskaitsekoostöö Amet“;

**2)** seadust täiendatakse 31. peatükiga järgmises sõnastuses:

„**31. peatükk**

**TEABEVAHETUS EUROOPA LIIDU LIIKMESRIIKIDE VAHEL JA EUROPOLIGA**

**§ 258. Ühtse kontaktpunkti ülesanded**

Politsei- ja Piirivalveamet täidab kriminaalmenetluse seadustiku § 50886 lõikes 1 nimetatud ühtse kontaktpunktina (edaspidi *ühtne kontaktpunkt*) järgmisi ülesandeid:

1) korraldab kriminaalmenetluse seadustiku 19. peatüki 8. jao 10. jaotise kohaselt teabevahetust Euroopa Liidu liikmesriikide vahel ja Europoliga (edaspidi käesolevas peatükis *teabevahetus*);

2) registreerib ja talletab teabevahetuse;

3) tagab teabevahetuse kohta statistika kogumise ja selle nõuetekohase edastamise Euroopa Komisjonile.

**§ 259. Töövoosüsteem**

(1) Ühtne kontaktpunkt registreerib ja talletab teabevahetuse, korraldab seda ning tagab teabevahetuse kohta statistika kogumise ühtses elektroonilises töövoo haldamise süsteemis (edaspidi *töövoosüsteem*).

(2) Töövoosüsteemi vastutav töötleja on Politsei- ja Piirivalveamet.

(3) Nõuded töövoosüsteemi toimimisele, ülesehitusele ja haldamisele ning selle andmete töötlemisele, logimisele, kontrollile, juurdepääsule, väljastatavale statistikale ja järelevalvele kehtestab valdkonna eest vastutav minister määrusega.

**§ 2510. Töövoosüsteemi andmed**

(1) Kriminaalmenetluse seadustiku 19. peatüki 8. jao 10. jaotise 2. alljaotise alusel teise Euroopa Liidu liikmesriigi ühtse kontaktpunkti või õiguskaitseasutuse teabetaotlusele vastamise kohta on töövoosüsteemis järgmised andmed:

1) taotluse andmed;

2) isikuandmed, mis on loetletud Euroopa Parlamendi ja nõukogu määruse (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.05.2016, lk 53–114), lisas II;

3) teave, kas taotlus on kiireloomuline, ja kui on, selle põhjendus;

4) andmed taotluse puuduste kohta, kui taotluses on puudusi;

5) andmed taotluse selgituste ja täpsustuste kohta, kui palutakse selgitusi ja täpsustusi;

6) andmed taotluse vastuse kohta;

7) teave, kas taotlusele on vastatud tähtajal, ja kui ei ole, viivituse asjaolud;

8) teabeedastusest keeldumise korral andmed keeldumise kohta;

9) taotluse vastuse koopia edastamise andmed;

10) ühtse kontaktpunkti ja uurimisasutuse vahel taotluse kohta vahetatud teave.

(2) Kriminaalmenetluse seadustiku 19. peatüki 8. jao 10. jaotise 3. alljaotise alusel ühtse kontaktpunkti või uurimisasutuse teabetaotluse esitamise kohta on töövoosüsteemis järgmised andmed:

1) taotluse andmed;

2) isikuandmed, mis on loetletud Euroopa Parlamendi ja nõukogu määruse (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.05.2016, lk 53–114), lisas II;

3) taotluse koopia edastamise andmed;

4) teave, kas taotlus on kiireloomuline, ja kui on, selle põhjendus;

5) andmed taotluse puuduste kohta, kui taotluses on puudusi;

6) andmed taotluse selgituste ja täpsustuste kohta, kui palutakse selgitusi ja täpsustusi;

7) ühtse kontaktpunkti ja uurimisasutuse vahel taotluse kohta vahetatud teave.

(3) Kriminaalmenetluse seadustiku 19. peatüki 8. jao 10. jaotise 4. alljaotise alusel ühtse kontaktpunkti või uurimisasutuse omaalgatusliku teabeedastuse kohta on töövoosüsteemis järgmised andmed:

1) edastatud teabe andmed;

2) isikuandmed, mis on loetletud Euroopa Parlamendi ja nõukogu määruse (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.05.2016, lk 53–114), lisas II;

3) teabe koopia edastamise andmed.

(4) Kriminaalmenetluse seadustiku 19. peatüki 8. jao 10. jaotise 5. alljaotise alusel Europolile teabe edastamise kohta on töövoosüsteemis järgmised andmed:

1) edastatud teabe andmed;

2) isikuandmed, mis on loetletud Euroopa Parlamendi ja nõukogu määruse (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.05.2016, lk 53–114), lisas II;

3) teabe koopia edastamise andmed;

4) ühtse kontaktpunkti ja uurimisasutuse vahel teabeedastuse kohta vahetatud teave.

**§ 2511. Töövoosüsteemi andmete säilitamine**

(1) Töövoosüsteemis säilitatakse teabevahetuse isikuandmeid kuni kaks aastat teabevahetuse lõppemisest arvates.

(2) Töövoosüsteemis võib säilitada teabevahetuse isikuandmeid üle kahe aasta teabevahetuse lõppemisest arvates, kuni infosüsteemis POLIS, Schengeni infosüsteemi riiklikus registris või Interpoli andmebaasides on andmesubjekti kohta kehtiv tagaotsimisteade või muu hoiatusteade.

(3) Ühtne kontaktpunkt hindab töövoosüsteemis teabevahetuse isikuandmete töötlemise jätkamise vajalikkust ja proportsionaalsust esimest korda kuue kuu jooksul teabevahetuse lõppemisest arvates ning seejärel korrapäraselt vähemalt iga kuue kuu tagant.“;

**3)** seaduse normitehnilist märkust täiendatakse tekstiosaga „Euroopa Parlamendi ja nõukogu direktiiv (EL) 2023/977, mis käsitleb liikmesriikide õiguskaitseasutuste vahelist teabevahetust ja millega tunnistatakse kehtetuks nõukogu raamotsus 2006/960/JSK (ELT L 134, 22.05.2023, lk 1–24).“.

Lauri Hussar

Riigikogu esimees

Tallinn, ………………… 2025

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus ………………… 2025